Strelec JOZEF GÖNCI nastúpi na svoju druhú disciplínu - ľubovoľnú malokalibrovku 60 rán poležiačky. Ako sám hovorí prvé dve disciplíny berie, ako výborný tréning na záverečnú, svoju obľúbenú ľubovoľnú malokalibrovku 3x40. Vo vzduchovej puške skončil na 28.-29. mieste, súčasné ambície sú zrejme vyššie.
Dvojskif JÁN ŽIŠKA - ONDREJ HAMBÁLEK si v utorňajších opravných jazdách vybojoval semifinálovú účasť. Opravy ich vraj stáli veľa síl, pred dnešným semifinále sa chceli predovšetkým dobre zregenerovať. Obaja skifári spolu trénujú už štyri roky. Dobrá by bola účasť vo finále, reálnejšie umiestnenie na 7. - 8. priečke.
Na ďalší zápas tenisového turnaja nastupuje slovenská tenisová jednotka KAROL KUČERA. V 1. kole sa pod horúcim atlantským slnkom potrápil v troch setoch s takmer neznámym Tomaševičom, dnes ho však čaká oveľa tvrdí oriešok, možno jeden z najtvrdších, turnajová jednotka a predovšetkým domáci miláčik Andre Agassi. Ten nad Björkmanom zvíťazil až v tie-breakoch. KARINA HABŠUDOVÁ po tom, čo prešla cez 31. hráčku sveta Indonézanku Basukiovú, by mohla uspieť aj tentoraz. Zdolať Belgičanku Courtoisovú, v rebríčku WTA figurujúci na 50. mieste, by malo byť v Karininých silách. Začína sa 1. kolo štvorhry. KAROL KUČERA s JÁNOM KROŠLÁKOM nastúpia proti britskej dvojici Broad - Henman, KARINA HABŠUDOVÁ a RADKA ZRUBÁKOVÁ proti Švajčiarkám Hingisovej a Schnyderovej.
Stolná tenistka VALENTINA POPOVOVÁ pokračuje ďalšími stretnutiami vo svojej náročnej skupine so štvrtou hráčkou svetového rebríčka Liu Wei z Číny, najlepšiou Američankou čínskeho pôvodu Ami Feng a Čilankou Redriguezovou. Na postup do osemfinále má šancu len víťazka.